दिल्ली विधानसभा में कल बजट पेश नहीं होगा, CM केजरीवाल का दावा- केंद्र ने रोक लगाई
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar -  अधीर रंजन ने कसा ममता पर तंज- वे ED-CBI से बचना चाहती हैं, उनकी कोशिश PM मोदी को खुश करना है - दिल्ली शराब नीति मामले में तेलंगाना CM की बेटी के कविता से ED पूछताछ करेगी
दिल्ली विधानसभा में कल बजट पेश नहीं होगा। मुख्यमंत्री अरविंद केजरीवाल ने एक वीडियो ट्वीट किया, जिसमें उन्होंने दावा किया कि केंद्र ने विधानसभा में पेश होने वाले दिल्ली सरकार के बजट पर रोक लगा दी है।
केजरीवाल ने कहा कि देश के इतिहास में ऐसा पहली बार हुआ है, जब दिल्ली में बजट पेश होने से एक दिन पहले केंद्र ने इस पर रोक लगा दी है। केजरीवाल के मुताबिक, केंद्र ने बजट को लेकर कुछ जानकारियां मांगी हैं। केजरीवाल ने केंद्र सरकार के इस फैसले पर नाराजगी जताई और कहा कि यह गुंडागर्दी है।
आज की अन्य बड़ी खबरें...
कर्नाटक चुनाव के लिए आम आदमी पार्टी ने 80 कैंडिडेट्स की सूची जारी की
कर्नाटक विधानसभा चुनाव के लिए आप आदमी पार्टी ने 80 कैंडिडेट्स की लिस्ट जारी की है। पहली सूची में सुप्रीम कोर्ट के वकील बृजेश कलप्पा (चिकपेट), बेंगलुरु महानगर पालिक के पूर्व अधिकारी के मथाई (शांति नगर), बीटी नागन्ना (राजाजीनगर), मोहन दसारी (सी वी रमन नगर), शांतला दामले (महालक्ष्मी) और अजय गौड़ा (पद्मनाभनगर) शामिल हैं।
वहीं, कांग्रेसी नेता सिद्धारमैया ने कहा कि राज्य चुनाव को लेकर पार्टी कैंडिडेट्स की पहली लिस्ट 22 मार्च को जारी करेगी। रिपोर्ट्स के मुताबिक, उम्मीदवारों की पहली लिस्ट में कांग्रेस के 125 नाम शामिल होने की उम्मीद है।
चीफ इलेक्शन कमिश्नर ने बताया कि कर्नाटक विधानसभा का कार्यकाल 24 मई, 2023 तक है, उससे पहले ही राज्य में विधानसभा चुनाव होंगे। कर्नाटक विधानसभा में कुल 225 सीटें हैं। 2018 में हुए पिछले चुनाव में भाजपा ने सबसे ज्यादा 104 सीट जीती थीं। वहीं कांग्रेस ने 78 और क्षेत्रीय पार्टी JDS ने 37 सीटें जीती थीं।
एअर इंडिया पेशाब कांड मामले में विक्टिम महिला सुप्रीम कोर्ट पहुंची, गाइडलाइन बनाने की मांग की
न्यूयॉर्क से दिल्ली आ रही एअर इंडिया की फ्लाइट में पेशाब कांड की विक्टिम महिला ने सुप्रीम कोर्ट में एक याचिका दाखिल करके गाइडलाइन बनाने की मांग की है। 72 साल की इस महिला ने मांग की है कि बदतमीज पैसेंजर्स से डील करने के लिए DGCA और सभी एयरलाइन्स को जीरो टॉलेरेंस नियम और अनिवार्य स्टैंडर्ड ऑफ प्रोसिजर बनाने का आदेश देना चाहिए ताकि ऐसी घटनाएं दोबारा न हों।
ISRO 26 मार्च को श्रीहरिकोटा से 36 सैटेलाइट्स लॉन्च करेगा
भारतीय अंतरिक्ष अनुसंधान संगठन (इसरो) ने सोमवार को कहा कि लॉन्च व्हीकल मार्क-III (एलवीएम3-एम3)/वनवेब इंडिया-2 मिशन का लॉन्च 26 मार्च को सुबह 9 बजे आंध्र प्रदेश के श्रीहरिकोटा में सतीश धवन अंतरिक्ष केंद्र से किया जाएगा। मिशन के तहत 36 उपग्रह लॉन्च किए जाएंगे। ISRO के आधिकारिक सोशल मीडिया हैंडल ने ट्विटर पर यह जानकारी दी है।
भारत ने 159 वाहन UNISFA को सौंपे, मेक इन इंडिया के तहत बनाए गए थे 
भारत ने सोमवार को UNISFA यानी संयुक्त राष्ट्र अंतरिम सुरक्षा बल अबेई को 159 वाहन सौंपे हैं। वाहनों को मेक इन इंडिया के तहत बनाया गया था। अधिकारियों ने कहा कि हमारा लक्ष्य है कि भारत में बने स्वदेशी चीजों का देश-दुनिया में प्रचार-प्रसार हो।
SC ने सभी हाईकोर्ट को 3 महीने में ऑनलाइन RTI पोर्टल शुरू करने का आदेश दिया
सुप्रीम कोर्ट ने सोमवार को देश की सभी हाईकोर्ट को 3 महीने के भीतर ऑनलाइन RTI पोर्टल शुरू करने का आदेश दिया है। इस दौरान कोर्ट ने दुख जताते हुए कहा कि RTI अधिनियम साल 2005 में आया था। इसके 17 साल बाद भी RTI के लिए उच्च न्यायालयों ने पोर्टल शुरू नहीं किया है।
दिल्ली शराब नीति केस में मनीष सिसोदिया की न्यायिक हिरासत 14 दिन बढ़ी, 3 अप्रैल तक CBI की रिमांड में रहेंगे
दिल्ली शराब नीति केस में राउज एवेन्यू कोर्ट ने सोमवार को मनीष सिसोदिया की रिमांड अवधि 14 दिन बढ़ा दी। अब सिसोदिया को 3 अप्रैल तक CBI की कस्टडी में रहना होगा। हालांकि, अभी वह 22 तक ED की कस्टडी में हैं। पढ़ें पूरी खबर...
रामसेतु को राष्ट्रीय धरोहर घोषित करने की मांग वाली याचिका पर सुनवाई को सुप्रीम कोर्ट तैयार
रामसेतु को राष्ट्रीय धरोहर घोषित करने के लिए केंद्र सरकार को निर्देश देने की मांग वाली जनहित याचिका पर सुनवाई के लिए सुप्रीम कोर्ट तैयार हो गया है। सुप्रीम कोर्ट में ये अर्जी भाजपा के पूर्व सांसद सुब्रमण्यम स्वामी ने दायर की है।
न्यूज एजेंसी PTI के अनुसार, सुब्रमण्यम स्वामी ने सुप्रीम कोर्ट में कहा था कि सरकार ने अभी तक इस मसले पर कोई फैसला नहीं लिया है। उन्होंने कहा कि केंद्र सरकार 9 साल से भी अधिक समय से इस मामले को टाल रही है। इस पर CJI डीवाई चंद्रचूड़ और जस्टिस पीएस नरसिम्हा और जेबी पारदीवाला की बेंच ने कहा कि हम इस पर जल्द सुनवाई करेंगे।
उमर अब्दुल्ला बोले- मंत्रियों को सुरक्षा नहीं मिल रही, फर्जी लोग Z+ सिक्योरिटी में घूम रहे
जम्मू-कश्मीर में पकड़े गए कॉनमैन किरण पटेल के मुद्दे पर पूर्व सीएम उमर अब्दुल्ला ने केंद्र सरकार पर निशाना साधा है। उन्होंने कहा कि एक शख्स खुद को पीएमओ का अधिकारी बताकर कश्मीर में घुस आता है, लेकिन किसी ने उसके बारे में पता लगाने की कोशिश नहीं की। मंत्रियों पर हमले होने के बाद भी उन्हें सुरक्षा नहीं दी जा रही है। वहीं, फर्जी लोगों को Z+ सिक्योरिटी दी गई है।
सुप्रीम कोर्ट का केंद्र को निर्देश- फैमिली पेंशनर्स और शौर्य पुरस्कार विजेताओं को वन रैंक वन पेंशन के तहत 30 अप्रैल तक एरियर दें
सुप्रीम काेर्ट ने केंद्र को निर्देश दिया है कि योग्य फैमिली पेंशनर्स और शौर्य पुरस्कार विजेताओं को 30 अप्रैल 2023 तक वन रैंक वन पेंशन के तहत एरियर यानी बकाया भुगतान करें। 70 साल से अधिक उम्र के योग्य पेंशनर्स को 30 जून 2023 तक और बाकी सभी योग्य पेंशनर्स को 30 अगस्त 2023, 30 नवंबर 2023 और 28 फरवरी 2024 से पहले बराबर इन्स्टॉलमेंट्स में भुगतान करें। पूरी खबर यहां पढ़ें...
कर्नाटक में बाइक टैक्सी के खिलाफ विरोध प्रदर्शन कर रहे ऑटो ड्राइवर्स को पुलिस ने हिरासत में लिया
कर्नाटक के बेंगलुरु में बाइक टैक्सी के खिलाफ प्रदर्शन कर रहे ऑटा ड्राइवरों को पुलिस ने हिरासत में ले लिया है। टैक्सी ड्राइवरों के मुताबिक, शहर में बाइक टैक्सी के अवैध ऑपरेशन के चलते उन्हें नुकसान उठाना पड़ रहा है। इसी को लेकर दो लाख से ज्यादा ऑटो ड्राइवरों ने एक दिन की हड़ताल का ऐलान किया था।
जम्मू-कश्मीर पुलिस आतंकवाद मामले में लश्कर कमांडर के घर तलाशी के लिए पहुंची, पुलवामा में 8 साल से सक्रिय है आतंकी
जम्मू-कश्मीर पुलिस की विशेष जांच इकाई (SIU) आतंकवाद से जुड़े एक मामले में पुलवामा जिले के काकापोरा इलाके में तलाशी कर रही है। मीडिया रिपोर्ट्स के मुताबिक, सोमवार सुबह से यह ऑपरेशन चलाया जा रहा है। पुलिस लश्कर कमांडर के घर की जांच की जा रही है। आतंकी पुलवामा में 8 साल से सक्रिय है।
अधीर रंजन ने कसा ममता पर तंज- वे ED-CBI से बचना चाहती हैं, उनकी कोशिश PM मोदी को खुश करना है
ममता बनर्जी ने बयान दिया था कि 'राहुल गांधी विपक्ष के लीडर बने रहे तो नरेंद्र मोदी को कोई टारगेट नहीं कर सकता।' अब इस पर कांग्रेस सांसद अधीर रंजन चौधरी ने तंज कसा है। उन्होंने कहा- ममता बनर्जी ये मोदी जी के आदेश पर कह रही हैं। ममता बनर्जी और PM मोदी में एक करार हुआ है। उनका मकसद कांग्रेस और राहुल गांधी को तबाह करना और इनकी छवि धूमिल करना है। उनका नारा बदल चुका है, वे ED-CBI से बचना चाहती हैं। जो भी कांग्रेस का विरोध करेगा उससे मोदी खुश होंगे। उनका सबसे बड़ा प्रयास PM मोदी को खुश करना है।
अधीर रंजन ने दावा किया है कि पश्चिम बंगाल में पंचायत चुनाव मई और जून में होने की संभावना है, उससे पहले 2000 TMC और भाजपा कार्यकर्ता मुर्शिदाबाद में कांग्रेस में शामिल हुए हैं। पूरी खबर यहां पढ़ें...
कर्नाटक सरकार ने 5,298 करोड़ रुपए के निवेश वाले 78 इंडस्ट्रियल प्रोजेक्ट्स को मंजूरी दी
कर्नाटक सरकार ने 5,298 करोड़ रुपए के निवेश वाले 78 इंडस्ट्रियल प्रोजेक्ट्स को मंजूरी दे दी है। इसमें 17 ऐसे प्रोजेक्ट्स हैं जिनका इंवेस्टमेंट 50 करोड़ से ज्यादा का है। इससे 13 हजार से ज्यादा लोगों को नौकरी का अवसर मिलेगा।
संविधान का विकास संसद के जरिए होगा, न्यायपालिका का इसमें कोई रोल नहीं: उप-राष्ट्रपति धनखड़
उप-राष्ट्रपति जगदीप धनखड़ ने रविवार को कहा कि संविधान का विकास संसद में होना है। न्यायपालिका और कार्यपालिका सहित किसी अन्य 'सुपर बॉडी' या संस्था की इसमें कोई भूमिका नहीं है। उन्होंने कहा कि यह संविधान की प्रधानता है जो लोकतांत्रिक शासन की स्थिरता निर्धारित करती है और लोगों के जनादेश को दर्शाने वाली संसद संविधान का अंतिम और विशिष्ट निकाय है। उप-राष्ट्रपति ने तमिलनाडु के पूर्व गवर्नर पीएस राममोहन राव की किताब के विमोचन समारोह में ये बात कही।
अफ्रीकी देश कांगो में आतंकी हमला, 22 लोगों की मौत
कांगो के ईस्ट इटुरी और नॉर्थ किवु प्रांत में रविवार रात आतंकी हमला हुआ। इस दौरान 22 लोगों की मौत हो गई। तीन लोगों के अगवा होने की भी खबर है। पुलिस के मुताबिक, हमला युगांडा के ग्रुप ने किया।